Irán: az ENSZ-főtitkár "alaptalan" nyugati vádakat ismételget
Irán szerint Ban Ki Mun ENSZ-főtitkár a nyugati hatalmak "alaptalan" vádjait ismétli az újonnan bejelentett iráni urándúsító üzemmel kapcsolatban, véleménynyilvánításával meg kellett volna várnia a világszervezet ellenőreinek vizsgálatát.
Az ENSZ-főtitkár pénteken Mahmúd Ahmadinezsáddal folytatott New York-i megbeszélésén "komoly aggodalmának" adott hangot az új létesítmény miatt.

Az iráni ENSZ-delegáció erre New Yorkban, helyi idő szerint kedden kiadott közleményében - Ban szavait használva - úgy reagált: "komoly aggodalomra" ad okot, hogy a főtitkár ahelyett, hogy megvárta volna az ügyben kompetens Nemzetközi Atomenergia-ügynökség (NAÜ) értékelését, inkább egyes nyugati hatalmak vádjait ismételgette.

Nyugati országok úgy vélik, Teherán péntekig titkolta, hogy a már létező natanzi urándúsító üzeme után egy második ilyen létesítményt is épít Kom város közelében.

Teherán szerint viszont az atomfegyverek terjedésének megakadályozásáról szóló nemzetközi egyezmény előírásaihoz képest egy évvel korábban jelentette be az üzem létezését. "Irán teljes egészében transzparens módon járt el az ügyben, az igazságtalan bírálatok helyett inkább bátorítást érdemelne" - állt a közleményben. 

Az iráni atomenergia-ügyi szervezet vezetője kedden közölte: Irán hamarosan tájékoztatja a NAÜ-t, hogy ellenőrei mikor tarthatnak helyszíni szemlét az új urándúsító üzemben.
Ban Ki Mun Nemzetközi Atomenergia-ügynökség NAÜ ENSZ-főtitkár Irán